b'\n_START_ARTICLE_\nNogometni klub Naklo\n_START_SECTION_\nPred drugo svetovno vojno\n_START_PARAGRAPH_\nZgodovina nogometa v Naklem se pri\xc4\x8denja \xc5\xa1e pred vojno leta 1936 in leta 1937 , ko so nogometa\xc5\xa1i pri\xc4\x8deli s prvimi tekmami v okviru \xc5\xa0portnega kluba Slovan. Tekmovali so v Ljubljanski nogometni ligi \xe2\x80\x93 gorenjska skupina. Po letu 1945 se je nogometna dejavnost nadaljevala, klub pa se je leta 1952 preimenoval v Telesno vzgojno dru\xc5\xa1tvo (TVD) Partizan. Vseskozi je bil klub aktiven in z vsemi kategorijami nastopal v gorenjskih ligah, nogomet pa je bil \xc5\xbee v tistih letih najbolj raz\xc5\xa1irjena \xc5\xa1portna dejavnost v Naklem, velik poudarek je bil namenjen vzgoji lastnih igralcev iz Nakla in okolice (Strahinj, Cegelnica, Pivka), enako pa velja tudi za trenerski kader.\n_START_SECTION_\n1960-1980\n_START_PARAGRAPH_\nV \xc5\xa1estdesetih letih bele\xc5\xbeimo odmeven uspeh leta 1967, ko so \xc4\x8dlani osvojili prvenstvo Gorenjske, vendar zaradi finan\xc4\x8dne nezmo\xc5\xbenosti niso prestopili v republi\xc5\xa1ki rang tekmovanja (consko ligo). V osemdesetih letih je klub aktivno sodeloval pri uresni\xc4\x8devanju portoro\xc5\xa1kih sklepov, tako da je precej perspektivnih igralcev nastopalo v vseh selekcijah Gorenjske, od pionirske do \xc4\x8dlanske ekipe, nekateri med njimi pa danes tudi nosijo dres na\xc5\xa1ega kluba. Prav generacija mladincev letnik 1957-60, ki je v letih 1975-1979 dosegla uspehe v svoji kategoriji, je bila kasneje temelj uspehov \xc4\x8dlanov v slovenskem prostoru.\n_START_SECTION_\n1991-1995\n_START_PARAGRAPH_\nSezona 91/92 je predstavljala nov mejnik za slovenski nogomet, saj so v enotni slovenski ligi zaigrali prav vsi slovenski klubi, zelo vidno vlogo pa je odigral NK \xc5\xbdivila- Naklo. Uvrstitev po jesenskem delu na 3. mesto (trener Andreja\xc5\xa1i\xc4\x8d Bogdan) v taki konkurenci je bila velik podvig, kar ja klubu prineslo tudi naslov \xc5\xa1portne ekipe Gorenjske po izboru \xc4\x8dasopisa in bralcev Gorenjskega Glasa za leto 1991. Ob koncu sezone so bili uvr\xc5\xa1\xc4\x8deni na 6. mesto._NEWLINE_V novi tekmovalni sezoni 92/93 je ekipo prevzel trener Branko Oblak, po jesenskem delu prvenstva pa je bila ekipa na 7. mestu. Prvenstvo so Naklanci kon\xc4\x8dali na 4. mestu. Sezono 93/94 so Naklanci za\xc4\x8deli dobro, a so kasneje popustili in prvenstvo kon\xc4\x8dali na 8. mestu. V drugem delu sezone je trenerja Oblaka zamenjal Janez Zupan\xc4\x8di\xc4\x8d._NEWLINE_Sezona 94/95 pa je prinesla izpad iz 1.SNL. Po slabem za\xc4\x8detku sezone je trenerja Cukrova zamenjal Lazarevi\xc4\x8d, ki ni mogel prepre\xc4\x8diti izpada v ni\xc5\xbeji rang tekmovanja. Zasedli so 14. mesto, ker pa se je liga skr\xc4\x8dila iz 16 na 10 mo\xc5\xa1tev, so Naklanci igrali kvalifikacije in po izidu 2:2 na gostovanju pri Primorju, doma izgubili z 0:1 in se poslovili od 1. SNL.\n_START_SECTION_\n1995-2008\n_START_PARAGRAPH_\nSezona 95/96 je pomenila udejstvovanje v drugoliga\xc5\xa1ki dru\xc5\xa1\xc4\x8dini, v kateri so Naklanci kon\xc4\x8dali na 13. mestu. Sezona je pomembna tudi zato, ker se je poslovil generalni sponzor \xc5\xbdivila in tudi zato, ker so se Naklanci spomladi po nekaj letih brezdomstva preseli na novo igri\xc5\xa1\xc4\x8de v Naklem pri poslovni stavbi Merkurja._NEWLINE_V jesenskem delu sezone 1996/97 je klub v 2. ligi \xc5\xa1e nekako pre\xc5\xbeivel, vendar je bilo predvsem finan\xc4\x8dno breme preveliko in klub se je zdru\xc5\xbeil s Triglavom, saj je bil to edini na\xc4\x8din, da se na gorenjskem obdr\xc5\xbei 2. liga. Tako je spomladi leta 1997 mo\xc5\xa1tvo Triglav-Naklo igralo v kranju in zasedlo 11. mesto. V Naklem pa je ekipa Naklo-Triglav igrala v 3. ligi in zasedla kon\xc4\x8dno 8. mesto._NEWLINE_\xc5\xbde naslednjo sezono 1997/98 pa je v Kranju v 2. ligi nastopal samo Triglav in bil prvi, v Naklem pa v 3. ligi samo NK Naklo in zaradi slabih predstav kot zadnji izpadel v Gorenjsko nogometno ligo._NEWLINE_Sezona 1998/99 je pomenila ogromno prelomnico v delovanju kluba, saj je od funkcionarjev v klubu ostal samo Porenta Franc, ki je okoli sebe zbral doma\xc4\x8de fante in ekipa je v tej sezoni zasedla 2. mesto v ligi. Od takrat NK Naklo nastopa v 1. GNL, razen v sezoni 2003/04 je izpadlo v 2. GNL, vendar se je takoj v naslednji sezoni NK Naklo vrnil v 1. GNL.\n_START_SECTION_\nVidnej\xc5\xa1i igralci\n_START_PARAGRAPH_\nZgodovino kluba so najbolj zaznamovali naslednji igralci: Fuchs Franc, \xc5\xbdontar Ciril, Kri\xc5\xbeaj Boris, Kri\xc5\xbeaj Janez, Koli\xc4\x8d Brane, Jo\xc5\xa1t Dane, Jo\xc5\xa1t Darjan, Jo\xc5\xa1t Andrej, Marin\xc5\xa1ek Marjan, Jelov\xc4\x8dan Toma\xc5\xbe, Bohinc Janez, Lunar Robi, Taneski Bojan, Ah\xc4\x8din Franci, Pavlin Brane, Jerina Andrej, Murnik Filip, Vodan Miro, Zaplotnik Roman-Pale, Maru\xc5\xa1i\xc4\x8d Robert, Vorobjov Aleksander, Gra\xc5\xa1i\xc4\x8d Gregor, Lali\xc4\x8d Dino, Demirovi\xc4\x8d Enes, Pavlin Miran \xe2\x80\xa6'